एरॉन को नहीं खिलाया जाना दुर्भाग्यपूर्ण : अकरम  
अकरम ने कहा है कि इंग्लैंड दौरे में गेंदबाज वरुण एरॉन को एक भी मैच में मौका नहीं देना दुर्भाग्यपूर्ण है।
पाकिस्तानी क्रिकेट टीम के पूर्व कप्तान वसीम अकरम ने कहा है कि इंग्लैंड दौरे में गेंदबाज वरुण एरॉन को एक भी मैच में मौका नहीं देना दुर्भाग्यपूर्ण है। अकरम के मुताबिक भारतीय टीम ने एरॉन की प्रतिभा को नजरअंदाज किया है।  अकरम ने मोबाइल ईएसपीएन पर अपने स्तम्भ में लिखा है, "एक युवा प्रतिभाशाली खिलाड़ी को एकदिवसीय मैचों में खेलने के लिए इंग्लैंड बुलाया गया और फिर उससे मैदान में पानी भिजवाने का काम लिया गया। यह मूर्खता है।"  "भारत ने एरॉन के साथ जो कुछ किया है, वह उचित नहीं है। इस तरह से उसने एरॉन के रूप में एक युवा प्रतिभा को इंग्लैंड में जाया कर दिया। मैंने एरॉन का चयन करने के लिए चयनकर्ताओं को बधाई दी थी लेकिन वह बधाई बेकार चली गई है।"  "ऐसे में जबकि इंग्लैंड की पिचें खासतौर पर तेज गेंदबाजों के लिए तैयार की गई हैं, टीम प्रबंधन ने एरॉन को मौका नहीं देकर अच्छा नहीं किया। वह निश्चित तौर पर अच्छा प्रदर्शन कर सकते थे क्योंकि आस्ट्रेलिया में आयोजित इमर्जिग प्लेअर्स टूर्नामेंट में उनका प्रदर्शन बेहद अच्छा रहा था।"  अकरम मानते हैं कि पार्थिव पटेल और अंजिक्य रेहाने ने इंग्लैंड की तेज पिचों पर अपनी प्रतिभा के साथ न्याय किया है और अब वह इन दो खिलाड़ियों को भारतीय पिचों पर इंग्लिश टीम के खिलाफ खेलते देखने को लेकर उत्सुक हैं।